6.5

EESO meni, da so za vzpostavitev ugodnih delovnih pogojev za starejše potrebne sistematične spremembe na podlagi svežnja ukrepov, zlasti: — spodbude za podjetja, da ustvarjajo delovna mesta, prilagojena starejšim delavcem, in stabilizirajo obstoječo zaposlenost starejših delavce (z ukrepi za preprečevanje zgodnjega odpuščanja starejših delavcev in z inovativnimi shemami za njihovo ohranjanje na manj zahtevnih področjih); — proaktivna politika trga dela za ponovno vključitev brezposelnih ljudi na trg dela in zmanjšanje nevarnosti dolgotrajne brezposelnosti; to pomeni tudi dodeljevanje potrebnih virov za aktivne politike trga dela; — celovite storitve za svetovanje in podporo za iskalce zaposlitve ter podpora za prilagojena delovna mesta (npr. s strani države subvencionirano zaposlovanje, podpora za nadomestno zaposlitev, neprofitni socialni projekti) in po potrebi preventivni ukrepi in ukrepi zaposlitvene rehabilitacije v podporo dolgoročnega ponovnega vključevanja; — ukrepi za zagotavljanje daljše fizične in umske zmožnosti za delo, zlasti zmanjšanje pritiskov za uspešnost v podjetjih in ugodnejši delovni pogoji za starejše (npr. s spodbudami za širitev varstva zaposlenih in njihovega zdravja ter s spodbujanjem notranjih programov varovanja zdravja), ob upoštevanju dejstva, da lahko zahtevna delovna mesta prinašajo omejitve; — ukrepi za izboljšanje vključujoče narave delovnih mest za starejše invalide, npr. s prilagoditvami, ki lahko povečajo fizično dostopnost in uporabnost informacijskih tehnologij; — ukrepi za povečevanje pripravljenosti ljudi, da delajo dlje, ki morajo vključevati pozitiven odnos do vseživljenjskega učenja in preventivnega zdravstvenega varstva; — razvoj modelov delovnega časa, ki so ugodni za zdravje skozi celotno delovno aktivno življenjsko obdobje (npr. vključno z izrednimi dopusti in dopusti zaradi usposabljanja) in ki so dogovorjeni s socialnimi partnerji na sektorski ravni in na ravni podjetja; — ukrepi, ki jih določijo podjetja s kolektivnimi pogodbami ali v skladu z zakonom za zagotavljanje večje udeležbe starejših v stalnem usposabljanju (npr. spodbude za odpravo nizke stopnje sodelovanja nizko usposobljenih delavcev zlasti v internem usposabljanju, ki zagotavljajo potrebna sredstva za kampanjo za izboljšanje usposobljenosti v starostni skupini 40+ in izboljšujejo zakonodajni okvir za dopuste zaradi usposabljanja); — ukrepi za ozaveščanje v podporo starejšim delavcem (vrednotenje njihovih izkušenj ter prenos strokovnega znanja in spretnosti, ki so jih pridobili v poklicnem življenju, na mlajše delavce); — široko zasnovane kampanje za ozaveščanje za boj proti stereotipom in predsodkom o starejših delavcih in uveljavitev „staranja“ kot pozitivnega koncepta, pri čemer je treba upoštevati pomen boja proti diskriminaciji na podlagi starosti in negativnim vrednostnim sodbam, naperjenim proti starejšim delavcem; — nasveti in podpora za podjetja, zlasti mala in srednja podjetja, pri v prihodnost usmerjenem upravljanju človeških virov in razvoju organizacije dela, ki je prilagojena starejšim delavcem; — oblikovanju ustreznih spodbud za zaposlovanje starejših in njihovo ohranjanje na delovnem mestu brez izkrivljanja konkurence; — oblikovanje družbeno sprejemljivih spodbud za spodbujanje ljudi, da delajo dlje, v okviru določb o zakonsko določeni upokojitveni starosti za vse, ki želijo najti zaposlitev in so sposobni delati; — kjer je mogoče ali zaželeno, razvoj bolj inovativnih in privlačnejših modelov za olajšanje prehoda z delovno aktivnega življenja v upokojitev v okviru zakonskih pokojninskih sistemov (npr. širitev možnosti dela s skrajšanim delovnim časom za starejše).